Document ID: 32014D0314

ROZHODNUTIE KOMISIE
z 28. mája 2014,
ktorým sa stanovujú kritériá udeľovania environmentálnej značky EÚ pre ohrievače vody
[oznámené pod číslom C(2014) 3452]
(Text s významom pre EHP)
(2014/314/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
po porade s Výborom Európskej únie pre environmentálne označovanie,
keďže:
(1)
Podľa nariadenia (ES) č. 66/2010 možno environmentálnu značku EÚ udeliť produktom, ktoré majú menší vplyv na životné prostredie počas celého svojho životného cyklu.
(2)
V nariadení (ES) č. 66/2010 sa stanovuje, že špecifické kritériá udeľovania environmentálnych značiek EÚ sa majú stanoviť podľa skupín výrobkov.
(3)
Komisia pripravila predbežnú správu o technických, environmentálnych, hospodárskych a právnych aspektoch skupiny výrobkov „ohrievače vody“, ktorá sa v Únii zvyčajne používa, a zverejnila ju na účely pripomienkovania. Štúdia, ktorá slúžila ako základ pre uvedenú správu, (ďalej len „štúdia“) bola navrhnutá v spolupráci aj so zainteresovanými a dotknutými stranami z Únie a tretích krajín.
(4)
Z výsledkov štúdie predkladaných v predbežnej správe vyplýva, že k celkovému vplyvu ohrievačov vody na životné prostredie najvýznamnejšie prispieva spotreba energie vo fáze používania. Z uvedeného dôvodu by sa malo propagovať používanie energeticky účinných ohrievačov vody, ktoré zároveň vykazujú nízke emisie skleníkových plynov, a okrem toho by sa mali podporovať také tepelné zdroje, pri prevádzke ktorých sa využívajú ekologickejšie technológie a ktoré sú pre spotrebiteľov preukázateľne bezpečné.
(5)
Preto je vhodné stanoviť kritériá udeľovania environmentálnej značky EÚ pre skupinu výrobkov „ohrievače vody“.
(6)
Tieto kritériá, ako aj súvisiace požiadavky na posudzovanie a overovanie by mali platiť štyri roky odo dňa prijatia tohto rozhodnutia.
(7)
Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia (ES) č. 66/2010,
PRIJALA TOTO ROZHODNUTIE:
Článok 1
1. Skupina výrobkov „ohrievače vody“ zahŕňa výrobky používané na výrobu tepla a fungujúce ako súčasť vodných systémov ústredného vykurovania, v ktorých sa ohriata voda rozvádza prostredníctvom obehových čerpadiel a vykurovacích telies, na účely dosiahnutia požadovanej úrovne vnútornej teploty uzavretého priestoru (ako sú budova, byt alebo miestnosť) a jej udržania. Zdroj tepla vyrába teplo prostredníctvom jedného z týchto procesov alebo viacerých týchto procesov a jednej z týchto technológií alebo viacerých týchto technológií:
a)
spaľovaním plynných, kvapalných alebo tuhých palív;
b)
spaľovaním plynnej, kvapalnej alebo tuhej biomasy;
c)
využitím Joulovho javu v elektrických odporových vyhrievacích článkoch;
d)
odberom tepla z okolia, a síce zo vzduchu, z vody alebo zo zeme a/alebo využitím odpadového tepla;
e)
kogeneráciou (súčasnou tvorbou tepla a elektrickej energie v jednom procese);
f)
využitím slnečnej energie (ako pomocného zdroja tepla).
2. Maximálny výkon ohrievačov vody je 400 kW.
3. Do rozsahu pôsobnosti tejto skupiny výrobkov sa zahŕňajú aj kombinované tepelné zdroje za predpokladu, že ich prvotnou funkciou je vykurovanie priestoru.
4. Táto skupina výrobkov nezhŕňa tieto výrobky:
a)
tepelné zdroje, ktorých primárnou funkciou je poskytovanie teplej pitnej alebo úžitkovej vody;
b)
tepelné zdroje na ohrievanie a rozvádzanie plynnej teplonosnej látky, ako sú para alebo vzduch;
c)
kogeneračné tepelné zdroje na vykurovanie priestoru s maximálnym elektrickým výkonom 50 kW alebo viac;
d)
tepelné zdroje na vykurovanie priestoru, v ktorých sa nepriame ohrievanie využívajúce vodný systém ústredného vykurovania kombinuje s priamym ohrievaním prostredníctvom priameho vyžarovania tepla do miestnosti alebo priestoru, kde je zariadenie nainštalované.
Článok 2
Na účely tohto rozhodnutia sa uplatňuje toto vymedzenie pojmov:
1.
„tepelný zdroj“ je tepelný zdroj na vykurovanie priestoru alebo kombinovaný tepelný zdroj;
2.
„tepelný zdroj na vykurovanie priestoru“ je zariadenie, ktoré
a)
dodáva teplo do vodného systému ústredného vykurovania s cieľom dosiahnuť požadovanú úroveň vnútornej teploty uzavretého priestoru, ako je budova, byt alebo miestnosť, a udržať ju, a
b)
je vybavené jedným zdrojom tepla alebo viacerými zdrojmi tepla;
3.
„kombinovaný tepelný zdroj“ je ohrievač vody na vykurovanie priestoru, ktorý je konštrukčne navrhnutý aj na dodávku tepla na ohrev teplej pitnej alebo úžitkovej vody so stanovenými teplotnými úrovňami, v stanovených množstvách a so stanovenými prietokmi v stanovených časových intervaloch a ktorý je pripojený k vonkajšiemu zdroju pitnej alebo úžitkovej vody;
4.
„zostava zložená z tepelného zdroja na vykurovanie priestoru, z regulátora teploty a zo solárneho zariadenia“ je zostava, ktorá sa ponúka koncovému používateľovi a obsahuje jeden alebo viac tepelných zdrojov na vykurovanie priestoru v kombinácii s jedným regulátorom teploty alebo viacerými regulátormi teploty a/alebo jedným solárnym zariadením alebo viacerými solárnymi zariadeniami;
5.
„zostava zložená z kombinovaného tepelného zdroja, z regulátora teploty a zo solárneho zariadenia“ je zostava, ktorá sa ponúka koncovému používateľovi a obsahuje jeden alebo viac kombinovaných tepelných zdrojov v kombinácii s jedným regulátorom teploty alebo viacerými regulátormi teploty a/alebo jedným solárnym zariadením alebo viacerými solárnymi zariadeniami;
6.
„solárne zariadenie“ je výlučne solárny systém, solárny kolektor, solárny zásobník teplej vody alebo čerpadlo v kolektorovom okruhu, ktoré sa umiestňujú na trh samostatne;
7.
„vodný systém ústredného vykurovania“ je sústava, ktorá využíva vodu ako teplonosné médium na rozvod centrálne vyrobeného tepla do vykurovacích telies na vykurovanie priestorov budov alebo ich častí;
8.
„zdroj tepla“ je časť tepelného zdroja, ktorá vyrába teplo s využitím jedného alebo viacerých týchto procesov:
a)
spaľovanie fosílnych palív a/alebo palív z biomasy;
b)
využitie Joulovho javu v elektrických odporových vyhrievacích článkoch;
c)
odber tepla z okolia, a síce zo vzduchu, z vody alebo zo zeme a/alebo využitie odpadového tepla;
9.
„plynový ohrievač“ je tepelný zdroj na vykurovanie priestoru alebo kombinovaný tepelný zdroj vybavený jedným zdrojom tepla alebo viacerými zdrojmi tepla na plynné palivá fosílneho pôvodu alebo z biomasy;
10.
„ohrievač na kvapalné palivo“ je tepelný zdroj na vykurovanie priestoru alebo kombinovaný tepelný zdroj vybavený jedným zdrojom tepla alebo viacerými zdrojmi tepla na kvapalné palivá fosílneho pôvodu alebo z biomasy;
11.
„ohrievač na tuhé palivo“ je tepelný zdroj na vykurovanie priestoru alebo kombinovaný tepelný zdroj vybavený jedným zdrojom tepla alebo viacerými zdrojmi tepla na tuhé palivá fosílneho pôvodu alebo z biomasy;
12.
„tepelný zdroj na vykurovanie priestoru - kotol“ je tepelný zdroj na vykurovanie priestoru, ktorý vyrába teplo s využitím spaľovania fosílnych palív a/alebo palív z biomasy, a/alebo s využitím Joulovho javu v elektrických odporových vyhrievacích prvkoch;
13.
„tepelný zdroj na vykurovanie priestoru - plynový kotol“ je tepelný zdroj na vykurovanie priestoru - kotol vybavený jedným zdrojom tepla alebo viacerými zdrojmi tepla na spaľovanie plynných palív fosílneho pôvodu alebo z biomasy;
14.
„tepelný zdroj na vykurovanie priestoru - kotol na kvapalné palivo“ je tepelný zdroj na vykurovanie priestoru - kotol vybavený jedným zdrojom tepla alebo viacerými zdrojmi tepla na spaľovanie kvapalných palív fosílneho pôvodu alebo z biomasy;
15.
„tepelný zdroj na vykurovanie priestoru - kotol na pevné palivo“ je tepelný zdroj na vykurovanie priestoru - kotol vybavený jedným zdrojom tepla alebo viacerými zdrojmi tepla na spaľovanie tuhých palív fosílneho pôvodu alebo z biomasy;
16.
„tepelný zdroj na vykurovanie priestoru - kotol na pevné palivo z biomasy“ je tepelný zdroj na vykurovanie priestoru - kotol vybavený jedným zdrojom tepla alebo viacerými zdrojmi tepla na spaľovanie tuhých palív z biomasy;
17.
„tepelný zdroj na vykurovanie priestoru - elektrický kotol“ je tepelný zdroj na vykurovanie priestoru - kotol, ktorý vyrába teplo len s využitím Joulovho javu v elektrických odporových vyhrievacích článkoch;
18.
„kombinovaný tepelný zdroj - elektrický kotol“ je kombinovaný tepelný zdroj - kotol, ktorý vyrába teplo len s využitím Joulovho javu v elektrických odporových vyhrievacích článkoch;
19.
„tepelný zdroj na vykurovanie priestoru - tepelné čerpadlo“ je tepelný zdroj na vykurovanie priestoru, ktorý vyrába teplo jeho odoberaním z okolia, a to zo vzduchu, z vody, zo zeme a/alebo zdroja odpadového tepla; tepelný zdroj na vykurovanie priestoru - tepelné čerpadlo možno vybaviť jedným doplnkovým tepelným zdrojom alebo viacerými doplnkovými tepelnými zdrojmi, ktoré využívajú Joulov jav v elektrických odporových vyhrievacích článkoch alebo spaľovanie fosílnych palív a/alebo palív z biomasy;
20.
„kombinovaný tepelný zdroj - tepelné čerpadlo“ je tepelný zdroj na vykurovanie priestoru - tepelné čerpadlo, ktorý je konštrukčne navrhnutý aj na dodávku tepla na ohrev teplej pitnej alebo úžitkovej vody so stanovenými teplotami, v stanovených množstvách a so stanovenými prietokmi v stanovených časových intervaloch a ktorý je pripojený k vonkajšiemu zdroju pitnej alebo úžitkovej vody;
21.
„tepelný zdroj - tepelné čerpadlo s palivovým pohonom“ je tepelný zdroj - tepelné čerpadlo vybavený jedným zdrojom tepla alebo viacerými zdrojmi tepla na palivový pohon, pričom ide o plynné alebo kvapalné palivo fosílneho pôvodu alebo z biomasy;
22.
„tepelný zdroj - tepelné čerpadlo s elektrickým pohonom“ je tepelný zdroj - tepelné čerpadlo vybavený jedným zdrojom tepla alebo viacerými zdrojmi tepla na elektrický pohon;
23.
„kogeneračný tepelný zdroj na vykurovanie priestoru“ je tepelný zdroj na vykurovanie priestoru, ktorý súčasne vyrába teplo aj elektrickú energiu v jednom procese;
24.
„regulátor teploty“ je zariadenie, ktoré koncový používateľ používa na ovládanie hodnôt a načasovanie želanej vnútornej teploty a ktoré oznamuje príslušné údaje, ako sú skutočná vnútorná a/alebo vonkajšia teplota, rozhraniu zdroja tepla, ako je centrálna procesorová jednotka, čím pomáha regulovať vnútornú teplotu;
25.
„sezónna energetická účinnosť vykurovania priestoru“ (ηs) je pomer medzi potrebou vykurovania priestoru v určenej vykurovacej sezóne, ktorú zabezpečuje tepelný zdroj, a ročnou spotrebou energie potrebnou na naplnenie tejto potreby, vyjadrený v %;
26.
„energetická účinnosť ohrevu vody“ (ηwh) je pomer medzi využiteľnou energiou pitnej alebo úžitkovej vody poskytnutou kombinovaným tepelným zdrojom a energiou potrebnou na jej výrobu, vyjadrený v %;
27.
„menovitý tepelný výkon“ je deklarovaný tepelný výkon tepelného zdroja pri vykurovaní priestoru a prípadne ohreve vody pri normalizovaných menovitých podmienkach, vyjadrený v kW; v prípade tepelných zdrojov na vykurovanie priestoru - tepelných čerpadiel a kombinovaných tepelných zdrojov - sú normalizovanými menovitými podmienkami na stanovenie menovitého tepelného výkonu referenčné konštrukčné podmienky stanovené v nariadení Komisie (EÚ) č. 813/2013 (2).
28.
„normalizované menovité podmienky“ sú prevádzkové podmienky tepelných zdrojov za priemerných klimatických podmienok na stanovenie menovitého tepelného výkonu, sezónnej energetickej účinnosti vykurovania priestoru, energetickej účinnosti ohrevu vody, hladiny akustického výkonu, emisií oxidov dusíka (NOx), emisií oxidu uhoľnatého (CO), emisií plynných organických zlúčenín uhlíka (OGC) a emisií tuhých častíc;
29.
„priemerné klimatické podmienky“ sú teplotné podmienky charakteristické pre Štrasburg;
30.
„sezónne emisie vykurovania priestoru“ sú:
-
v prípade kotlov na tuhé palivo s automatickým prikladaním vážený priemer emisií pri menovitom tepelnom výkone a emisií pri 30 % menovitom tepelnom výkone, vyjadrený v mg/m3,
-
v prípade kotlov na tuhé palivo s ručným prikladaním, ktoré možno prevádzkovať pri 50 % menovitom tepelnom výkone v nepretržitom režime, vážený priemer emisií pri menovitom tepelnom výkone a emisií pri 50 % menovitom tepelnom výkone, vyjadrený v mg/m3,
-
v prípade kotlov na tuhé palivo s ručným prikladaním, ktoré nemožno prevádzkovať pri 50 % alebo menšom menovitom tepelnom výkone v nepretržitom režime, emisie pri menovitom tepelnom výkone, vyjadrené v mg/m3,
-
v prípade kogeneračných tepelných zdrojov na vykurovanie priestoru na tuhé palivo emisie pri menovitom tepelnom výkone, vyjadrené mg/m3;
31.
„potenciál globálneho otepľovania“ je potenciál globálneho otepľovania podľa vymedzenia v článku 2 ods. 4 nariadenia Európskeho parlamentu a Rady (ES) č. 842/2006 (3);
32.
„Nm3“ je normálny meter kubický (pri tlaku 101,325 kPa a teplote 273,15 K).
Článok 3
Kritériá udeľovania environmentálnej značky EÚ pre výrobky, ktoré patria do skupiny výrobkov „ohrievače vody“ vymedzenej v článku 1 tohto rozhodnutia, ako aj súvisiace požiadavky na posudzovanie a overovanie sa stanovujú v prílohe k tomuto rozhodnutiu.
Článok 4
Kritériá pre skupinu výrobkov „ohrievače vody“ a súvisiace požiadavky na posudzovanie a overovanie stanovené v prílohe platia štyri roky odo dňa prijatia tohto rozhodnutia.
Článok 5
Na administratívne účely sa skupine výrobkov „ohrievače vody“ prideľuje číselný kód „045“.
Článok 6
1. Žiadosti o udelenie environmentálnej značky EÚ pre tepelné čerpadlá, ktoré dodávajú teplo do vodného systému ústredného vykurovania a ktoré patria do skupiny výrobkov „tepelné čerpadlá s elektrickým pohonom, plynovým pohonom alebo plynové absorpčné tepelné čerpadlá“, predložené do dvoch mesiacov odo dňa prijatia tohto rozhodnutia môžu vychádzať buď z kritérií stanovených v rozhodnutí Komisie 2007/742/ES (4) alebo z kritérií stanovených v tomto rozhodnutí. Žiadosti sa posudzujú v súlade s kritériami, z ktorých vychádzajú.
2. Licencie na environmentálnu značku EÚ udelené tepelným čerpadlám, ktoré dodávajú teplo do vodného systému ústredného vykurovania v súlade s kritériami stanovenými v rozhodnutí 2007/742/ES, možno používať počas 12 mesiacov odo dňa prijatia tohto rozhodnutia.
Článok 7
Toto rozhodnutie je určené členským štátom.
V Bruseli 28. mája 2014

Labels: 3
7
1
20